
ΑΙΤΗΣΗ-ΑΝΑΦΟΡΑ
ΠΡΟΣ ΤΟΝ Ο.Η.Ε.
Αθήνα, 19/6/2012
Αξιότιμοι Κύριοι,

Απευθυνόμεθα στον Παγκοσμίου Κύρους Οργανισμό σας, με δεδομένο το ενδιαφέρον του στην αντιμετώπιση ανθρωπιστικών κρίσεων και προβλημάτων κοινωνικού χαρακτήρα, ιδιαίτερα όταν άπτονται του ευαίσθητου χώρου της Υγείας.
Μετά από απόφαση του ΔΣ του Ιατρικού Συλλόγου Αθηνών, στα πλαίσια των σκοπών και των αρμοδιοτήτων του, ως θεματοφύλακας της Δημόσιας Υγείας και με γνώμονα την προάσπιση της υγείας των ασθενών, ιδιαίτερα των οικονομικά ασθενέστερων, σας απευθύνουμε την παρούσα και ζητούμε την άμεση παρέμβασή σας τόσο προς την Ελληνική Κυβέρνηση, όσο και σε Ευρωπαϊκό Επίπεδο. 
Και τούτο διότι στη σημερινή εποχή, πέρα από οποιαδήποτε οικονομική κρίση, είναι πραγματικά ανεπίτρεπτο ιδίως σε μία σύγχρονη Ευρωπαϊκή Χώρα, όπως η Ελλάδα, να βρίσκονται χιλιάδες ασθενείς χωρίς φάρμακα!
Χιλιάδες Έλληνες ασθενείς βρίσκονται σε δραματική κατάσταση, με την αδυναμία των νοσοκομείων να καλύψουν τη φαρμακευτική τους περίθαλψη και τα Φαρμακεία, λόγω στάσης πληρωμών από τους Ασφαλιστικούς Φορείς, να αδυνατούν να χορηγήσουν πλέον φάρμακα στους ασφαλισμένους. 
Οι ασφαλισμένοι, εν μέσω οικονομικής κρίσης, εξαναγκάζονται να πληρώνουν οι ίδιοι τα φάρμακα, ενώ ένα μεγάλο ποσοστό, λόγω οικονομικής αδυναμίας, καταδικάζονται σε μια αγωνιώδη αναμονή.
Οι αναποτελεσματικοί χειρισμοί των υπευθύνων, η έλλειψη πρόνοιας σε τοπικό, αλλά και η αδυναμία κατανόησης του προβλήματος σε Ευρωπαϊκό επίπεδο στον ευαίσθητο τομέα της φαρμακευτικής περίθαλψης, κινδυνεύουν πλέον να στοιχήσουν ανθρώπινες ζωές.
Μία κρίση χρέους μετατράπηκε αίφνης σε μία ανθρωπιστική κρίση, που δεν μπορεί και δεν πρέπει να αφήσει κανέναν αδιάφορο, αλλά και δεν θα πρέπει να επισφραγιστεί με την απώλεια ανθρώπινων ζωών. 
Η στάση πληρωμών του αρμοδίου κρατικού φορέα σε συνδυασμό με την ανελαστική φαρμακευτική δαπάνη απειλεί την υγεία των Ελλήνων πολιτών. Η κατάσταση απαιτεί συγκεκριμένες και στοχευμένες κινήσεις σωτηρίας. 
Επιβάλλεται να γίνει πράξη η Ευρώπη των Λαών και η Ευρωπαϊκή Χάρτα Υγείας, ώστε κάθε Ευρωπαίος πολίτης να έχει εξασφαλισμένη την ισότιμη πρόσβαση σε ένα στοιχειώδες επίπεδο ιατροφαρμακευτικής περίθαλψης και τούτο ανεξαρτήτως οικονομικής κατάστασης.

Ζητούμε την άμεση παρέμβασή σας στα πλαίσια των αρμοδιοτήτων σας. 

